Mwandishi wetu -Dar es salaam  RAIS Dk.
John Magufuli amezungumzia hatua ya vyama vya upinzani kususia Uchaguzi wa
Serikali za Mitaa, akisema ni demokrasia na kwamba maendeleo hayana chama. Katika
uchaguzi wa Serikali za Mitaa uliofanyika Novemba 24, mwaka huu, vyama vikuu
vya upinzani nchini vilijitoa kwa kile walichoeleza hawakutendewa haki wakati wa
uchukuaji na ureshaji wa fomu za wagombea. Kutokana na
hali hiyo, Chama Cha Mapinduzi (CCM) kilinyakua vijiji 12,260 sawa na asilimia
99.9, mitaa 4,263 sawa na asilimia 100 na vitongoji 63,970 sawa na asilimia
99.4. Akizungumza
na wananchi wa Isaka wilayani Kahama katika Mkoa wa Shinyanga, Rais Magufuli alipongeza
chama hicho tawala kwa kushinda kwa kishindo katika uchaguzi huo. “Nawashukuru
sana ndugu zangu wa Isaka mmemaliza uchaguzi, nimeambiwa CCM kimepasua vizuri,
hongereni sana, maendeleo ndugu zangu hayana chama na demokrasia hata kujitoa
nayo ni demokrasia, kususia uchaguzi nayo ni demokrasia. “Hivyo nawapongeza
kwa ushindi mkubwa mlioupata CCM, lakini maendeleo hayana chama, ni lazima
tushikamane wote kujenga taifa letu, tunachohitaji ni maendeleo, ukileta maji,
wote watakunywa, uwe CCM, uwe Chadema, ukileta bandari hapa kila mmoja atafanya
biashara,” alisema Rais Magufuli. SIRI YA
KUSITISHWA MIRADI YA KIMKAKATI  Katika hatua
nyingine, Rais Magufuli alifichua siri ya kusitishwa kwa baadhi ya miradi ya
kimkakati, ikiwamo ujenzi wa stendi mpya ya Nzega mkoani Tabora na Nyegezi
mkoani Mwanza. Alisema fedha
zilizopangwa kutekeleza miradi hiyo pamoja na mingine katika wilaya na mikoa
kadhaa nchini, zimepelekwa katika miradi mingine yenye faida na masilahi zaidi. “Si stendi
ya Nzega pekee, hata ile ya Nyegezi Mwanza. Pia kule Mwanza walipanga kujenga
soko kuu jipya la kisasa lenye ghorofa, sijui utauza nyanya kwenye ghorofa?
Tumesitisha na kuhamishia fedha kwenye miradi mingine yenye faida na masilahi
zaidi,” alisema Rais Magufuli. MCHAKATO WA
UJENZI WA RELI  Aidha Rais
Magufuli alisema Tanzania na Rwanda zinakamilisha mchakato wa ujenzi wa reli
itakayounganisha mataifa hayo mawili ya Jumuiya ya Afrika Mashariki (EAC). Mradi huo wa
reli ambao utaunganishwa pamoja na reli ya kati ambayo itaanzia bandari kavu ya
Isaka Wilaya ya Kahama mkoani Shinyanga, tayari upembuzi yakinifu umekamilika. Kutokana na
hilo, Rais Magufuli alisema kwa sasa kinachoendelea ni kutafuta fedha za
utekelezaji. “Tayari nimeshazungumza
na Rais wa Rwanda (Paul Kagame) kuhusu utekelezaji wa mradi huu, upembuzi
yakinifu umekamilika. Kinachofanyika sasa ni kutafuta fedha,” alisema Rais
Magufuli. Aliwataka wakazi
wa Isaka kufanya kazi kwa bidii, hasa katika sekta ya kilimo na biashara ili
kuzalisha mazao na bidhaa zitakazosafirishwa kupitia miundombinu inayojengwa na
Serikali. “Isaka
msibakie kukaa mkiangalia haya malori ya mizigo yanayosafirisha mizigo
inayohifadhiwa katika bandari kavu, chapeni kazi ikiwamo kutilia mkazo suala la
kilimo cha mazao mbalimbali,” alisema. WANAWAKE WALIOTOA
KILIO  Rais
Magufuli pia alilazimika kuwachangisha viongozi wa ngazi ya wilaya na Mkoa wa
Shinyanga fedha kuwapatia wanawake wawili waliotoa kilio chao mbele yake,
wakidai kutotendewa haki na mamlaka za haki licha ya kuwasilisha vilio vyao
kwao. Wanawake hao
Mariam Maricha na Neema walitoa kilio chao hicho wakati Rais Magufuli
aliposimama kuwasalimia wananchi hao. Mariam alimweleza
Rais Magufuli kuwa kuna mtu mmoja aliyemtaja kwa jina moja la Daudi alimpiga na
kumvunja mkono, lakini mtuhumiwa aliachiwa huru na polisi. “Mheshimiwa
Rais, Daudi alinipiga akanivunja mkono, alikamatwa kupelekwa polisi, lakini
nilipoenda siku inayofuata nilikuta ameachiwa, hadi sasa sijui yupo wapi,” alisema
Mariam. Baada ya
kutoa kilio chake hicho, Rais Magufuli alimwita Mkuu wa Mkoa, Zainabu Telack,
Mkurugenzi Mtendaji wa Halmashauri ya Kahama, Anderson Nsumba, mbunge wa jimbo
hilo, Jumanne Kishimba, diwani na OCD kuchangia fedha na zikapatikana Sh 500,000
na kumkabidhi mwanamke huyo. “Nimewachangisha
fedha hizi ili viongozi mliopewa dhamana mjue kushughulikia matatizo ya
wananchi hawa masikini,” alisema Rais Magufuli. Kwa upande
wake Neema, alisema mumewe aligongwa na askari wa usalama barabarani akafariki
dunia, lakini pamoja na kufuatilia amekuwa akizungushwa bila kupata msaada
wowote. Baada ya
maelezo yake hayo, alichangiwa Sh 900,000 ili kuhudumia watoto wake wawili, huku
Rais Magufuli akiagiza askari huyo asimamishwe kazi na kufuatilia kesi hiyo ili
mama huyo apate haki yake. “Haiwezekani
mwananchi wa kawaida akifanya kosa anafungwa hadi miaka saba, lakini eti askari
yeye hakamatwi yupo mitaani anazunguka na mnamuangalia tu, najua askari
wanafanya kazi nzuri ila wapo wachache wanaoharibu,” alisema Rais Magufuli. MKURUGENZI
APATA KIGUGUMIZI Katika hatua
nyingine, Mkurugenzi Mtendaji wa Halmashauri Mji wa Kahama, Nsumba, alishindwa
kutoa majibu ya hoja na maswali ya wananchi mbele ya Rais Magufuli. Majibu ya Nsumba
kuhusu utekelezaji wa mradi wa ujenzi wa kituo cha mabasi cha mjini Kahama,
yalipata upinzani kutoka kwa Rais Magufuli baada ya kusema fedha za utekelezaji
zitapatikana kupitia mkopo wa benki. Nsumba
alitoa majiobu hayo baada ya hoja ya mmoja wa wananchi kuhusu kukosekana kwa
stendi ya kisasa ya mabasi mji wa Kahama wenye shughuli nyingi za kiuchumi
kutokana na biashara na uchimbaji wa madini ya dhahabu. Katika jibu
lake Nsumba alisema Halmashauri ya Mji Kahama yenye bajeti ya Sh bilioni 37, inatarajia
kutekeleza mradi wa ujenzi wa stendi kupitia fedha za mkopo kutoka Benki ya
TIB. Jibu hilo
halikumridhisha Rais Magufuli huku akihoji 
inawezekanaje halmashauri yenye mapato ya zaidi ya Sh bilioni 37
ishindwe kutekeleza mradi wa ujenzi wa stendi kwa fedha zake za ndani hadi
ichukue mkopo wenye riba wa benki. “Kwanini
msitumie fedha zenu hadi mkakope benki na mlipe kwa riba? Hebu kakope uone,” alisema
Rais Magufuli.